**KÖTELEZŐ VERS:**

**Petőfi Sándor: Az ítélet**

A történeteket lapozám s végére jutottam,

És mi az emberiség története? vérfolyam, amely

Ködbevesző szikláibul a hajdannak ered ki,

És egyhosszában szakadatlan foly le korunkig.

Azt ne higyétek, hogy megszűnt már. Nincs pihenése

A megeredt árnak, nincsen, csak a tenger ölében.

Vértengerbe szakad majd a vér hosszu folyója.

Rettenetes napokat látok közeledni, minőket

Eddig nem látott a világ; s a mostani béke

Ez csak ama sírcsend, amely villámnak utána

A földrendítő mennydörgést szokta előzni.

Látom fátyolodat, te sötét mélytitku jövendő,

És, meggyujtván a sejtés tündéri tüzét, e

Fátyolon átlátok, s attól, ami ott van alatta,

Borzadok, iszonyodom, s egyszersmind kedvre derűlök

És örülök szilajan. A háboru istene újra

Fölveszi páncélját s kardját markába szorítván

Lóra ül és végigszáguld a messze világon,

És a népeket, eldöntő viadalra, kihíja.

Két nemzet lesz a föld ekkor, s ez szembe fog állni:

A jók s a gonoszak. Mely eddig veszte örökké,

Győzni fog itt a jó. De legelső nagy diadalma

Vértengerbe kerűl. Mindegy. Ez lesz az itélet,

Melyet igért isten, próféták ajkai által.

Ez lesz az ítélet, s ez után kezdődik az élet,

Az örök üdvesség; s érette a mennybe röpűlnünk

Nem lesz szükség, mert a menny fog a földre leszállni.

**Választható versek:**

**Csukás István: A barát és a szamár**

Történt egyszer a nyáron,

barát ült a szamáron,

csuha volt a baráton,

átugrottak az árkon.

Illetve csak a barát

ugrotta az árkot át,

a szamár a parton állt,

földbe szúrva a patát.

A barát az árkon túl

nagy dühében majd megful,

diheg-dohog, és dúl-fúl,

de mit ér, ha latinul.

Mert a szamár, ugyebár,

többek közt azért szamár,

iskolába sose jár,

latinul szidni őt kár!

Belátta ezt a barát,

visszament az árkon át,

vállra vette szamarát,

úgy mentek a sáron át.

Barát hátán a szamár,

barát alatt a nagy sár,

sárban ült a béka-pár,

s szájukban pipaszár.

Látod - szólt az öregebb -,

milyenek az emberek!

A fiatal rábrekeg:

- Ez a világ így kerek!

Hallotta ezt a barát,

megátkozta szamarát:

"Uramisten tégy csodát,

szamár legyen a barát!"

A varázslat meg is lőn.

és egészen hihető:

barátfül a szamárfőn,

szamárfül a barátfőn.

Úgy kocogtak már tovább,

szamár fönt, lent a barát,

földhöz verve a patát,

hátán vitte szamarát.

Így történt ez a nyáron,

szamár ült a baráton,

csuha volt a szamáron,

bunda nőtt a baráton.

**Csukás István: A karácsonyfát meghoztuk**

Fehér havon fut a szán, fut a szán,

ez ám a jó igazán, igazán!

A szánkómra felülök, felülök,

hegyen-völgyön repülök, repülök.

A szánkómra egy nyúl ül, egy nyúl ül,

hogy ne legyek egyedül, egyedül.

Repülj szánkó a havon, a havon,

Ez ám a nagy vigalom, vigalom!

A nyúl mögé róka ül, róka ül,

hogy ne legyünk egyedül, egyedül.

Repülj szánkó a havon, a havon,

Ez ám a nagy vigalom, vigalom!

Róka mögé egy medve, egy medve,

kapaszkodik nevetve, nevetve.

Repülj szánkó a havon, a havon,

Ez ám a nagy vigalom, vigalom!

Medve mögé hóember, hóember

kapaszkodik örömmel, körömmel.

Repülj szánkó a havon, a havon,

Ez ám a nagy vigalom, vigalom!

Mögé csücsül egy fenyő, egy fenyő,

a szánkómnak szárnya nő, szárnya nő.

Repülj szánkó a havon, a havon,

Ez ám a nagy vigalom, vigalom!

Hazaérve hahóztunk, így szóltunk:

a Karácsonyfát meghoztuk, meghoztuk!

Földíszítjük estére, estére,

s leülünk a tövébe, tövébe!

**Csukás István: A nagy papucstolvaj**

A nagy papucstolvaj éjjel

nagy ravaszul mélyen alszik,

így álcázza magát, ezért

őrá senki nem gyanakszik.

Mint csecsemő a bölcsőben,

horkolászik kosarában,

hogy is lehetne ő tolvaj,

ily képpel, s az ő korában?

Hisz a foga is még tejfog,

a lába is rövid, gyenge,

összevissza lóg a feje,

a mozgása ügyetlenke.

Ilyen ő, az én kiskutyám,

ártatlanság élő szobra!

Papucstolvaj? Ugyan kérem!

Rá se néz a papucsokra.

Akkor ki járt bent a házban,

akkor ki járt kint a kertben?

Töprengtem, míg csupasz talppal

papucsomat keresgettem.

Az ágy alatt kotorászok,

de hiába, nincs ott semmi,

pedig este oda tettem,

tehát mindnek ott kell lenni.

S ha tüdőgyulladást kapok,

vagy isiászt vagy reumát?!

Az ajtóból vigyorogva

hallgatja e morgós dumát.

Gyanakodva nézem, gyanúm

lassan-lassan az égig ér,

ő kirohan, én utána:

és a kert, mint egy csatatér!

Telistele papucsokkal,

itt egy fél pár, ott a párja,

téli, nyári keveredve,

mintha szellem-táncot járna.

Rámnéz: Gyere, játsszunk, morgós,

az örömöt ingyen adják!

Így van, szólok, papucs helyett

kapsz azért egy pöttyös labdát!

**Csukás István: Csak elmondani adj erőt**

Lefut az álom, tünemény volt,

lefut a szívig, a kamaszkori rét

lassú ringással, mint az égbolt,

lehajtott fejem fölé ért –

A nyár óriás talpa hihetetlen

gázol, virágok nyakszirtjére lép;

én csak magamhoz voltam kegyetlen,

én soha nem adtam fel a reményt.

S melyen idáig futottam, az út

csúfondárosan nyelvét ölti:

parasztok közül kitanult

fiú a tisztét hogyan tölti?

Hol a szándék? A bonyolult

tévedések közt hol a hit?

A bűvész-cilinderbe fúlt

versek után ki mond valamit?

Kamaszkori égbolt, nehéz vagy,

hozzád csak fájva mérhető

a termést betakarító évszak,

én tudom: te vagy az el nem ért tető –

Helyetted új csúcsokat állít,

aki túlélt, én gerincfeszítő

konoksággal téged idézlek váltig,

álom-égben sátrat verő kölyök-idő.

Már mint diákot falhoz szorított az éhség

– harcom határát én szabom meg –,

nem pénzért dobott fel a merészség,

lángszóróval pusztított terep

lehet jövőm, de gyönyörű is lehet!

Nem az én dolgom az eredményt kivárni,

mit vállaltam, kínnal veret,

csak elmondani adj erőt, sors, s jöhet rám akármi.

**Csukás István: Fecskemama bölcsődala**

Kicsi fecském, csöpp fiókám,

hunyd le szemed, hunyd le már!

Szárnyad alá dugd be fejed.

Alszik a méh s kis bogár.

Alszanak a szelíd őzek,

s a nyulak sem kergetőznek.

Kicsi fecském, csöpp fiókám,

aludj el, mert a bagoly

ideszáll, s nem-alvóknak

a fülébe kuvikol!

De ha látja, hogy már alszol,

befogja a csőrt, és nem szól.

Kicsi fecském, csöpp fiókám,

aludj, én vigyázok rád!

Jó meleg a paplanocskád,

s pihe-puha a párnád.

Aludjál hát egy kicsinykét,

s kapsz majd finom reggelicskét!

**Csukás István: Füzetkezdő vers**

Új füzetet kezdek – magam,

s nem az Isten nevében,

nem hivalkodva, de nem is

alázatos-szerényen.

Habár kiment a divatból,

szívem: viharvert kalóz,

s a nagy papíróceánon

vidáman s bátran hajóz!

Mi fogy el előbb, a papír,

tinta, vagy buzgalom?

Vagy a kétség fúr nagy lukat:

mit tud s mit ér a dalom?

Kinek kell? S akinek kell, az

könnyebb lesz-e tőle, bár

csak úgy, mintha égre nézünk:

ni, ott repül egy madár!

Homlokom mögött eldőlő

nagy árnyékokra komoly,

s egyetlen válaszom ma még:

törékeny, de szép mosoly.

Ki győz, mi győz, milyen talppal

törik majd a csontomat?

Ma még öröm bujkál bennem:

éjben füttyögő vonat!

S nem ami volt, s nem ami lesz,

s tetszik, vagy nem: itt és most,

s mintha éltem függne tőle,

fogyasztom a papírost.

**Csukás István: Istenke, vedd térdedre édesanyámat**

Istenke, vedd térdedre édesanyámat,

ringasd szelíden, mert nagyon elfáradt,

ki adtál életet, adj neki most álmot,

és mivel ígértél, szavadat kell állnod,

mert ő mindig hitt és sose kételkedett,

szájára suttogva vette a nevedet.

Én nem tudom felfogni, hogy többé nincsen,

s szemem gyönge, hogy a semmibe tekintsen,

hová a fény is csak úgy jut, hogy megtörve:

helyettem nézzél be a mély sírgödörbe,

próbálkozz, lehelj oxigént, tüdőd a lomb!

Nem is válaszolsz, kukac-szikével boncolod,

amit összeraktál egyszer végtelen türelemmel,

csak csont, csak por, ami volt valamikor ember,

mivel nem csak Minden vagy: vagy a Hiány,

magadat operálod e földalatti ambulancián.

Mi mit nyel el a végén, fásultan szitálod

a semmiből a semmibe a létező világot,

anyát és gyereket, az élőt s a holtat,

s mert Te teremtetted, nem is káromolhat,

csak sírhat vagy könyöröghet, hogy adj neki békét,

nem tudjuk, hogyan kezdődött, de tudjuk a végét;

én sem káromollak, hallgasd meg imámat:

Istenke, vedd térdedre édesanyámat!

**Csukás István: Karácsonyi dal**

Faggyúszagával felém leng

újra a karácsonyi gally,

sztaniol cincog, s a lélek

lepedőnyi szárnyaival

fölrepül a mennyezetig

– villanykörte a glória –,

ahonnan leereszkedik

darócban az Isten Fia…

Égbe röpítő, együgyű

varázs, szalma-bélelt jászol;

téli Nap, a nehéz begyű,

havas nádtetőkön gázol.

S apára vígan az udvaron

karácsonyfatalpat farag,

öcsémmel ámulva lessük.

Kölyökkutyánk havat harap,

vérszagot keres borzolva,

kormosszélű tisztásig fut,

hol hajnalban hullt a hóra

hízó torkából szökőkút.

Fedő alatt leves ázik,

jön az angyalhajas alkony,

s a Karácsony lehintázik

faggyúszagú fenyőgallyon.

**Csukás István: Rögtönzések hóesésben**

Ez a jó, most hó esik.

Lázas ablakok lesik.

Villanykörte-pupilla,

rajta szemöldök-bunda,

hunyorog az oszlopon.

Villanymadár, szárnya drót,

íve lomhán meghajolt,

ellebeg álmatagon.

Át az utcán, át a téren,

szíved száll a hóesésben.

Mint rönk buggyan víz örvényén,

bukdácsolva száll a kémény.

Piros pad rugaszkodik

neon reklámcsillagig.

Parázsbelű dobkályha

pöfög fölfelé szállva,

öleli a gazdája,

sült gesztenyét kínálva.

Állsz a kirakat előtt,

havas kócbajuszod nőtt,

homlokodra ránc. Kezed

papír-léc-betlehemet

ölel, benne a gyerek.

Szállsz, bár nem moccansz, te is.

S nem az ég, a föld felé.

Egy méter zuhansz, amit

húsz évig nőttél fölfelé.

Egyéb csodát nem hiszel,

csak mit magadban viszel.

Gyűrűdben lószem a kő.

Álmod onnan eredő,

holott körüllehelvén

gyermeket a fekhelyén

kecske, bárány, ló, tehén.

Most ez a jó, e hóesés,

e föld felé repülés.

E visszafelé szárnyalás,

szíved felé sugárzás.

Mikor, mint a lehelet,

körülvett a szeretet.

**Csukás István: Vers karácsonyra**

A téli táj enyhén neurotikus,

de mégis ilyenkor születik a Kisjézus,

kell is, hogy a szívünkben megszülessen,

véres szemünkből szelíd szemével kilessen,

mert éppen ölni akarunk, agyart, körmöt növesztvén,

szétlőni a világot e szép karácsonyi estén;

köd borítja agyamat, mint kint a téli tájat,

kapkodva kapaszkodok abba, ami még fájhat,

ami még lesz, ha lesz s leszek benne én is,

s nem ér velünk véget a nagy álmú Genézis,

nem akad torkán, kinek és minek is, a mondat,

mert nincs folytatás, pont helyett egy nagyot robbant;

suttogok hát együgyűn és remegve imádkozom:

legyen rügy a fákon a jövő tavaszon,

legyen szem, amely látja, s világítson a Nap,

záporozzanak ránk a megszűrt ibolyántúli sugarak,

s legyen mese is, a régtől fogva közösen koholt:

éjszaka nyájas arcával mosolyogjon ránk a Hold,

legyen szívünkben jóság, gonoszság is – csak legyen,

folytatódjék bent az embert csináló küzdelem,

szikrázzon az elme, bukva is legyen győztes,

mely az épülő házra májusfát tűz, tetőt tesz,

legyen születés és legyen halál is, testünkre szabott,

hogy a végén derűsen búcsúzva emeljünk kalapot,

legyen, aki hisz, és legyen olyan is, aki kétségbeesik,

aki gyógyítja, s aki felmutatja újuló sebeink,

legyen, legyen, legyen, ki elhozza a jövőt,

az idén se szüljünk halott csecsemőt!

**Kányádi Sándor: Valaki jár a fák hegyén**

valaki jár a fák hegyén

ki gyújtja s oltja csillagod

csak az nem fél kit a remény

már végképp magára hagyott

én félek még reménykedem

ez a megtartó irgalom

a gondviselő félelem

kísért eddigi utamon

valaki jár a fák hegyén

vajon amikor zuhanok

meggyújt-e akkor még az én

tüzemnél egy új csillagot

vagy engem is egyetlenegy

sötétlő maggá összenyom

s nem villantja föl lelkemet

egy megszülető csillagon

valaki jár a fák hegyén

mondják úr minden porszemen

mondják, hogy maga a remény

mondják maga a félelem

**Kerényi Grácia: Könyörgés a Dunához**

Add nekem át a csendedet,

öreg folyó, a vizek csendjét

csak a madarak szóljanak

s ne zavarjon se vágy, se emlék

Az se baj, ha a harang kondul

s a tücsök is cirpelhet bátran

csak a hegyek hallgassanak

s a rét pihenjen makulátlan

Ha nem lenne, csak ilyen est,

sosem jönnének őrült órák,

mikor a tudat meghasad

s elveszíti az én a pórázt

Nem elveszni, nem elmerülni,

széthullani a semmibe:

csak hallgatni, túl időn-téren,

a Mindenbe olvadni be -

Kik lármáznak, hogy földdel-éggel

fontosságukat elhitessék:

tanítsd csendre az emberiséget,

vén folyó, rosszra-való restség

Hadd hallgassuk, ha hallgatunk,

lelkünk víztükör-nyugovását -

minden csepped tengerbe. fut,

és megtalálja benne mását

Öreg Duna, adj nekünk csendet,

a bogarak szép éjszakáit, -

halkan dőljünk a vízbe, mint

méltóságos-halálú fáid

**Nagy László: Csodafiú-szarvas**

Tavasz kerekedik,

bimbó tüzesedik,

jázminfával fényes

agancs verekedik,

csodafiú szarvas

nekitülekedik,

nekitülekedik.

Jázminfa virágát

lerágom hajnalra,

inaimmal ugrok

nyárdelelő napba,

pörkölődök, vékonyodok,

maradok magamra,

maradok magamra.

Vadászok meglőnek,

golyó a szügyemben,

Balatonban a sok víz,

mind az én könnyem,

sírva sírok, sírva sírok,

ha sietek lemaradok,

csodafiú-szarvas

hiába vagyok,

hiába vagyok.

Deresen, havasan

eljön a karácsony,

csodafiú-szarvas

föláll az oltáron,

szép agancsa gyúlva gyullad:

gyertya tizenhárom,

gyertya tizenhárom.

**Nagy László: Dióverés**

Elsuhogott az a füttyös

sárgarigó délre.

Sárgul az árva diófa

zöld terebélye.

Levelek lengnek, akár a

színarany rigó-szárnyak,

elszállnak ők is a szélben

puszta határnak.

Áll a diófa, és érett

kincsei válnak tőle:

szellő ha bántja az ágat,

buknak a földre.

Szaporább kopogás, csörgés

támad, ha jön az ember,

s bottal az ágak bogára

boldogan ráver.

Földre, fejekre, kosárba

kopog a dió-zápor,

burkos dióra a gyermek

kővel kopácsol.

Már, mintha álmodnék, hallom

zaját a jó örömnek,

darálók forognak, diós

mozsarak döngnek.

Fagyban és nagy havazásban

meg kell maradnunk jónak

s tisztának is, hogy örüljünk

csörgő diónak.

Majd csorgó hó levén ring a

picike dió-csónak,

s lomb zöldül újra a füttyös

sárgarigónak.

**Nagy László: Tűz**

Tűz

te gyönyörű,

dobogó, csillag-erejű

te fűtsd be a mozdonyt halálra,

hajszold, hogy fekete magánya

ne legyen néki teher,

tűz

te gyönyörű,

ihlet, mindenség-gyökerű,

virágozz a vérző madárban,

égesd hogy a sorsot kimondja,

nem a hamuvá izzó csontja,

virrasztó igéje kell,

tűz

te gyönyörű,

jegeken győztes-örömű,

ne tűrd hogy vénhedjünk sorra

lélekben szakállasodva,

hűlve latoló józanságban,

ahol áru és árulás van,

öltöztess tündér-pirosba,

röptess az örök tilosba,

jéghegyek fölé piros bálba,

ifjúság királya,

tűz!

**Szabó Lőrinc - Madarak**

Hogy lármáznak! milyen szemtelenek!

Tetszenek és megszégyenítenek

s úgy magyarázzák az igazukat,

hogy meg kell értenem a szavukat,

madár szavukat, hogy ez nem elég

és adjak, még, és még, és újra még.

Mit tehetek? Nevetek és adok,

szalonnabort, kölest és tökmagot,

ami akad... Míg kint teszek-veszek,

messziről lesik az erkélyemet,

s alig jövök be, tollas seregük

rögtön itt van, itt röpdös mindenütt.

Én meg elnézem az üvegen át

a szárnyas éhség fázó csapatát,

a nyüzsgő hadat, a verebekét,

s a gyáva rigót, ijedt cinegét,

nézem őket s szégyellem magamat:

könnyű szeretni a madarakat!

Könnyű bizony... És elgondolkozom

ellenségeken és barátokon,

eszembe jut ez meg az, ami jót

emberrel tettem: almát és diót

dugtam itt-ott, tanítást, könyvet és

orvosságot, néha valami pénzt,

rossz ruhát, szép szót... s hogy a hátamon

vittem fel egyszer a hegyoldalon

egy beteget... És hogy... Összeadok

sok kis emléket... és elborzadok:

nekem sok volt, másnak mégis mit ért?

Mit tehet az ember az emberért?

Mit tehettem?!... Szégyellem magamat...

Madarak verik az ablakomat.

Éheznek, fáznak. Mint az emberek.

ne tegyem azt se, amit tehetek?

Madarak... No még egy marék magot!

...És elfüggönyözöm az ablakot....

**Szabó Lőrinc: Szamártövis**

Lilabóbitás útszéli gyom,

árokpart árva éke,

talpig fegyverbe öltözöl,

pedig lelked csupa béke.

Neved gúnyolva mondja: szamár!

s gyűlölve mondja: tövis!

Pedig te csak élni akarsz, ha hazád

mostoha is.

Porban s napban sorvadva virulsz

torzonborz vértezetedben:

sok kín szerezte neked e jó

páncélt a sebek ellen!

Ne bánts! - jajdul fel a kéz, amely

megbántott - Jaj ne bánts!

(Ő bánt, és bűnös, ugye, te vagy,

szegény bogáncs?)

Nekem szép vagy, dacos virág,

sivatag utak éke:

hol az élet mást megöl, te megállsz,

talpig fegyverben a béke:

s mintha tudnál valamit,

barátságtalan, bús virág,

amit nem tudnak, csak sasok

és katonák.

Mozdulatlan katona vagy:

befelé őr, őre magadnak!

Őrt állsz és szárnyas gyermekeid

a messze jövőbe szaladnak:

és állsz még, állsz még akkor is,

mikor az ősz maró

esőiben megrothad a rét

és jön a hó.

Mint múzeumban holt lovagot

páncélja idéz kevélyen,

szuronyos csontvázad úgy zörög

december jég szelében:

de mint holt őr, helyeden maradsz

egészen az új tavaszig,

melynek, a nyár halálakor,

üzentél valamit.